ธปท.การันตีเศรษฐกิจปีนี้ติดจรวด
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
21 ส.ค. 2554

ส่งออกบริโภคลงทุนหนุน
ทุบโต๊ะกำลังการผลิตเพิ่มแน่
โพสต์ทูเดย์ — ธปท.หนุนนายกฯ ชี้เศรษฐกิจครึ่งปีแรกโตได้ 10% ทั้งปีขยายตัวได้ 6.57.5% จากส่งออก การบริโภค ลงทุน ที่เริ่มปรับตัวดีขึ้น
นางธาริษา วัฒนเกส ผู้ว่าการธนาคารแห่งประเทศไทย (ธปท.) เปิดเผยว่า อัตราการเจริญเติบโตของเศรษฐกิจ (จีดีพี) ในปีนี้ทั้งปีน่าจะขยายตัวได้ที่ระดับ 6.57.5% และในครึ่งปีแรกเศรษฐกิจมีโอกาสโตได้ถึงระดับ 10% ตามที่นายอภิสิทธิ์ เวชชาชีวะ นายกรัฐมนตรี คาดหมายไว้ และในครึ่งปีหลังก็มีโอกาสขยายตัวได้ต่อเนื่องในทุกภาคธุรกิจ 
“ในไตรมาสแรกเศรษฐกิจไทยโตได้ 12% ดังนั้นถึงไตรมาส 2 ปีนี้จะชะลอลงบ้าง แต่น่าจะมีโอกาสโตได้ในระดับที่ดี อย่างไรก็ตาม จีดีพีในครึ่งปีแรกจะโตเท่าไรต้องรอการประกาศจากสำนักงานคณะกรรมการพัฒนาการเศรษฐกิจและสังคมแห่งชาติ (สศช.) อีกครั้ง” นางธาริษา กล่าว 
ทั้งนี้ ภาวะเศรษฐกิจโดยรวมยังขยายตัวได้ดี โดยเฉพาะการส่งออกที่มีการขยายตัวได้ถึง 40% การอุปโภคบริโภคของภาคเอกชนขยายตัวดีขึ้นและสูงกว่าช่วงเกิดปัญหาวิกฤตเศรษฐกิจในปี 2551 แล้ว ด้านการใช้จ่ายของรัฐบาลก็มีการเบิกจ่ายงบประมาณออกมาค่อนข้างมากจึงมีส่วนช่วยกระตุ้นเศรษฐกิจ ขณะที่การลงทุนของภาคเอกชนก็ปรับดีขึ้นแม้ว่าจะไม่อยู่ในระดับที่สูงมากก็ตาม 
อย่างไรก็ตาม ธปท.เชื่อว่าภายในสิ้นปีนี้การลงทุนของภาคเอกชนน่าจะเพิ่มมากขึ้น เนื่องจากการส่งออกขยายตัวดีมาก ส่งผลให้หลายอุตสาหกรรมใช้กำลังการผลิตในระดับสูง เช่น ยานยนต์ เคมี ดังนั้นน่าจะถึงเวลาที่ภาคธุรกิจเหล่านี้ต้องมีการลงทุนเพิ่มหรือขยายกำลังการผลิต เพื่อรองรับความต้องการการบริโภคทั้งในและต่างประเทศที่น่าจะปรับดีขึ้นต่อเนื่องตามการขยายตัวของเศรษฐกิจที่ดี
นางธาริษา กล่าวว่า ถึงเศรษฐกิจจะมีแนวโน้มดีต่อเนื่องก็ยังมีปัจจัยเสี่ยงอยู่ โดยปัจจัยในประเทศต้องติดตามสถานการณ์ทางการเมือง หลังการประกาศจากศูนย์อำนวยการแก้ไขสถานการณ์ฉุกเฉิน (ศอฉ.) ที่ยกระดับการดูแลความปลอดภัย กลัวเหตุการณ์รุนแรง ซึ่งหากภาวะเหล่านี้ดีขึ้น การเมืองมีเสถียรภาพ น่าจะช่วยลดความกังวลให้นักลงทุนได้ ช่วยให้การลงทุนและการบริโภคปรับดีขึ้น
ขณะที่ปัจจัยภายนอกประเทศที่ต้องระวัง คือ การฟื้นตัวของเศรษฐกิจโลกว่าจะมีความต่อเนื่องหรือไม่ รวมทั้งปัญหาประเทศในสหภาพยุโรป ซึ่งถ้าคลี่คลายก็จะช่วยลดความกังวลได้ 
แหล่งข่าวจากสำนักงานเศรษฐกิจการคลัง (สศค.) เปิดเผยว่า สศค.คาดว่าเศรษฐกิจไทยในไตรมาส 2 จะขยายตัวได้ 8% ต่อปี หรือเฉลี่ยขยายตัว 10% ต่อปีในช่วงครึ่งปีแรก เนื่องจากมูลค่าการส่งออกสินค้าในไตรมาส 2 ขยายตัวสูงถึง 41.5% ได้อานิสงส์หลักมาจากตลาดในกลุ่มอาเซียน 
อัตราภาษีมูลค่าเพิ่ม ณ ราคาคงที่ ขยายตัว 20.2% ต่อปี สะท้อนการบริโภคภาคเอกชนที่ขยายตัวได้ดี และปริมาณการนำเข้าสินค้าทุนขยายตัวที่ 41.2% ต่อปี บ่งชี้การฟื้นตัวของการลงทุนภาคเอกชนที่แข็งแกร่ง 
มหาวิทยาลัยหอการค้าไทยเปิดเผยผลสำรวจทัศนคติภาคประชาชนต่อภาวะเศรษฐกิจ พบว่าประชาชนส่วนใหญ่ 61.2% เห็นว่าเศรษฐกิจกำลังจะดีขึ้น 44.8% คาดว่าเศรษฐกิจของประเทศในปีนี้จะขยายตัวอยู่ที่ 5.016% มีแค่ 37.2% ที่คาดว่าจะเติบโต 4.015% ซึ่งจะทำให้การใช้จ่ายคล่องตัวขึ้น ความเป็นอยู่ดีขึ้น เงินเดือนเพิ่มขึ้น